ทองพุ่งไม่หยุดทุบสถิติสูงสุดในรอบปี
ทองโลกพุ่งทุบสถิติสูงสุดในรอบปีนี้ รับข่าวดีสเปนจ่อขอเงินช่วยเต็มขั้น ด้านเยอรมนี ยังค้าน อ้างต้องแก้ปัญหาความเชื่อมั่นตลาด
23 ก.ย. 2555

ทองโลกพุ่งทุบสถิติสูงสุดในรอบปีนี้ รับข่าวดีสเปนจ่อขอเงินช่วยเต็มขั้น ด้านเยอรมนี ยังค้าน อ้างต้องแก้ปัญหาความเชื่อมั่นตลาด




ราคาทองคำในตลาดโลกในการซื้อขายที่นิวยอร์กเมื่อวันที่ 21 ก.ย. พุ่งทำสถิติสูงสุดของปีนี้ หลังมีรายงานว่ารัฐบาลสเปนกำลังพิจารณาตัดลดงบใช้จ่ายรัฐเพิ่มเติม ซึ่งเป็นไปตามเงื่อนไขการขอรับเงินช่วยจากนานาชาติ จุดกระแสคาดการณ์อีกครั้งว่าสเปนอาจกลายเป็นชาติที่ 4 ในยูโรโซนที่ต้องขอความช่วยเหลือทางการเงินเต็มขั้นในอนาคตอันใกล้นี้
ราคาทองคำในตลาดโคเมกซ์ที่ตลาดนิวยอร์กงวดส่งมอบเดือน ธ.ค. เมื่อวันที่ 21 ก.ย. ปรับขึ้นมาอีก 7.80 เหรียญสหรัฐ มาอยู่ที่ 1,778 เหรียญสหรัฐต่อออนซ์ โดยในระหว่างการซื้อขายในช่วงเช้าขึ้นไปแตะระดับสูงสุดที่ 1,790 เหรียญสหรัฐต่อออนซ์ ซึ่งเป็นระดับสูงสุดของปีนี้
ทั้งนี้ กระแสคาดการณ์ถึงความเป็นไปได้ในการขอเงินช่วยเหลือแบบเต็มขั้นของสเปน มีขึ้นหลังจากที่มีรายงานว่ารัฐบาลกำลังเร่งปฏิรูปเศรษฐกิจเพื่อปรับลดค่าใช้จ่ายเพิ่มเติม ซึ่งหมายรวมถึงการตรึงเงินบำนาญ และอาจเร่งรัดการปรับเพิ่มอายุสำหรับการเกษียณ ซึ่งนายกรัฐมนตรี มาเรียโน ราจอย ของสเปน มีกำหนดประกาศแผนดังกล่าวในวันที่ 27 ก.ย.นี้
นักวิเคราะห์มองความเคลื่อนไหวดังกล่าวว่าเป็นความพยายามเตรียมการล่วงหน้าเพื่อที่สเปนจะได้สามารถบรรลุเงื่อนไขที่กำหนดไว้ในมาตรการให้ความช่วยเหลือทางการเงินจากกองทุนการเงินระหว่างประเทศ (ไอเอ็มเอฟ) ธนาคารกลางยุโรป (อีซีบี) และอียู หากรัฐบาลกรุงมาดริดขอความช่วยเหลือดังกล่าวในอนาคตจริง
อย่างไรก็ตาม ความพยายามของสเปนในการขอเงินช่วยเหลืออาจต้องเจออุปสรรค ภายหลัง วูล์ฟกัง ชูเบิล รัฐมนตรีคลังเยอรมนี ออกโรงคัดค้านว่าสเปนไม่จำเป็นต้องขอเงินช่วยเหลือใดๆ เพิ่มเติม นอกเหนือจากเงินช่วยก่อนหน้านี้ที่นำไปปรับโครงสร้างหนี้ของภาคธนาคาร เนื่องจากปัญหาที่รัฐบาลกรุงมาดริดประสบอยู่ในขณะนี้ คือ ปัญหานักลงทุนในตลาดขาดความเชื่อมั่นอย่างหนัก
“สิ่งที่สเปนต้องการในตอนนี้ไม่ใช่เงิน แต่เป็นความเชื่อมั่นของตลาดการเงิน ซึ่งเป็นสิ่งที่สเปนต้องแก้ปัญหาให้ได้” ชูเบิล กล่าว
ด้านความเคลื่อนไหวของการประกาศผลการทดสอบภาวะวิกฤตในภาคธนาคารสเปน ซึ่งมีกำหนดเปิดเผยอย่างเป็นทางการในวันที่ 28 ก.ย.นี้ ล่าสุด ธนาคารบีบีวีเอ ซึ่งมีขนาดใหญ่เป็นอันดับ 2 ของสเปน เปิดเผยผลคาดการณ์เบื้องต้นว่า สถาบันการเงินของสเปนอาจจำเป็นต้องได้รับเงินทุนเพิ่มเติมเพื่อใช้ปรับโครงสร้างหนี้สูงถึง 6-8 หมื่นล้านยูโร (ราว 2.34-3.12 ล้านล้านบาท)